Изх. № 819/08.11.2021г.

**УВАЖАЕМИ КОЛЕГИ,**

Световната седмица на предприемачеството чества своята тринадесета годишнина, а Джуниър Ачийвмънт България е неин домакин от самото начало. От старта си през 2008 г. инициативата е достигнала и е помогнала на близо 50 милиона души да развият своя потенциал и да възродят предприемаческата екосистема в своята страна. Кампанията се е развила през годините от инициатива, която вдъхновява младите хора, до събитие, в което се включват предприемачи, инвеститори, политици и обществени структури, които заедно допринасят за растежа на икономиката и културата на различните страни.

В България през 2020г. инициативни учители от 30 населени места осигуриха възможност на над 1900 ученици от всички етапи на училищното образование да се докоснат до идеите за инициативност и предприемачески дух. По този начин всеки един от тях стана съмишленик на Джуниър Ачийвмънт България, чиято мисия вече 24 години е да спомага изграждането на предприемчивите личности, които градят бъдещето.

В световен мащаб над 180 държави и близо 30 милиона души участваха в Световната седмица на предприемачеството през 2020г.

**Какви събития сме предвидили за Вас през 2021г.:**

* 05.11. (петък) 16.00 ч. [Уебинар](https://fb.me/e/264OBoF61) “От идея към устойчив бизнес”.
* 08.11 - 19.11 Конкурс за най-малките предприемачи от 1-4 клас “Моята идея, която променя света”(ще бъде обявен с началото на Седмицата)
* 10.11. (сряда) 15:30 ч. [#YouthEmpowered Уебинар](https://www.facebook.com/jabulgaria/photos/a.177828228939431/4598703446851865/): Професията на бъдещето: каменоделец или юрист? с Венцислав Къчовски, ръководител на отдел „Околна среда“, Кока-Кола ХБК България.
* 12.11 (петък) Иновационен лагер за генериране на идеи с отбори, участващи в емблематичната за JA България [програма “Учебна компания”](https://company.jabulgaria.org/).

Всеки, който иска да разбере повече за различните събития, с които ще бъде отбелязана Седмицата на предприемачеството, може да следи фейсбуук събитието на седмицата, както и [сайта на JA България](https://www.jabulgaria.org/) за новини

**Как можете да участвате като организатор на събитие:**

Както всяка година, като домакин на Световната седмица на предприемачеството, екипът на JA България отново има удоволствието да покани всички учебни заведения (детски градини, начални, основни и средни училища, професионални гимназии и обединени детски комплекси), работещи по предприемаческите програми на Джуниър Ачийвмънт България, да вземат участие в инициативата с открит урок по избрана от учебното заведение тема (за всички възрасти), иновационен лагер (за гимназиален етап) или друго събитие по Ваш избор.

Молим Ви да заявите своето участие до **14 ноември 2021г**., като попълните формуляра за регистрация: [**https://form.jotform.com/213054391158352**](https://form.jotform.com/213054391158352)

След подаване на формуляра ще получите автоматично потвърждение. Там ще намерите линк, от който да свалите полезни ресурси като образци на покани до гости и бизнес консултанти за Вашата инициатива, както и специални сертификати, с които да наградите отличени участници във Вашето училище. За да бъде отразена в рамките на глобалната инициатива, предвидената от Вас дейност следва да бъде проведена **не по-късно от 26 ноември.**

За улеснение на комуникацията Ви молим да определите координатор като лице за контакт в рамките на Вашата регистрация за участие.

Ние, от своя страна, се ангажираме да Ви съдействаме:

• при подготовката и организацията на събитието с методически указания и образци на необходими материали;

• с темата на бизнес предизвикателството за иновационните лагери, която ще е еднаква за всички училища;

• с информиране на РУО и местните власти за предстоящата инициатива;

• с образци на писма за поканите до хора от бизнеса, които да се запознаят с обучението по предприемачество във Вашето училище;

• с предоставяне на формуляр за отчитане на събитието;

• с популяризиране на събитието Ви на нашия уебсайт с предоставени от Вас снимки и описания.

Тази година сме подготвили изненада за най-малките предприемачи - децата в предучилищна възраст и начален етап - **конкурс с рисунка или анимация на тема: „МОЯТА ИДЕЯ, КОЯТО ПРОМЕНЯ СВЕТА“.** Регламентът на състезанието ще бъде обявен на нашия сайт.

За допълнителна информация може да се свържете с на телефон 02/9894361, имейл: ja.bulgaria@jabulgaria.org

**С УВАЖЕНИЕ,**



 **МИЛЕНА СТОЙЧЕВА**

**ИЗПЪЛНИТЕЛЕН ДИРЕКТОР**